ส่องหุ้น COM7
ราคาหุ้นปรับเพิ่มขึ้นมาติดต่อกัน 6 วันแล้ว
5 ก.ย. 2560

ลูบคมตลาดทุน : ธนะชัย ณ นคร
ราคาหุ้นปรับเพิ่มขึ้นมาติดต่อกัน 6 วันแล้ว
6 วันที่ว่านี้มีมูลค่าซื้อขายเฉลี่ยต่อวันกว่า 300 ล้านบาท
ส่วนราคาเป้าหมายของ COM7 เท่าที่เข้าไปดูคำแนะนำของโบรกฯ ต่างๆ และคำนวณเป็นค่าเฉลี่ยออกมา ราคาอยู่ราวๆ 14.80 บาท
หากดูจากราคาปิดวานนี้ 13.70 บาท ยังเหลือ หรือมีอัพไซด์เล็กน้อย
ปัจจัยหนุนไม่ได้มีอะไรมาก นอกจากการเปิดตัวของ iPhone 8 (ไอโฟน 8) นั่นแหละ
COM7 เป็นตัวแทนขายสินค้าภายใต้แบรนด์ของ Apple ที่ผ่านร้าน iStudio ร้าน iBeat และร้าน U Store by Comseven เท่านั้น
ในปลายปี 2559 หุ้น COM7 ได้รวมแบรนด์จาก iStudio by Comseven และ iBeat by Comseven
ทั้งหมดนี้มารวมกันอยู่ภายใต้ Studio7
ปัจจุบัน Studio7 มีอยู่ประมาณ 94–95 สาขา ทั่วประเทศไทย
สินค้าแบรนด์ Apple เช่น iPod, iPhone, iPad, Macbook, iMac และอุปกรณ์เสริมที่ใช้กับสินค้า Apple
COM7 ยังมีร้านค้าปลีกขายสินค้าไอทีผ่านร้าน Banana ที่มีอยู่กว่า 163 สาขา
และยังมีร้าน Samsung shop อีก 4 สาขา
ส่วนร้าน BKK tablet smartphone มีจำนวน  44 -45 สาขาทั่วประเทศเช่นกัน
SERVICE ธุรกิจบริการ ก็เป็นอีกธุรกิจของ COM7 ประกอบด้วย iCare มีทั้งหมด 19 สาขา และสิทธิ์บริหาร TRUE Shop จำนวน 44 สาขา
แม้ COM7 จะมีสินค้าและบริการอยู่ค่อนข้างเยอะ
ทว่าสินค้าที่ทำรายได้หลักให้กับ COM7 ก็มาจาก iPhone
ในช่วงที่สินค้าของไอโฟนเปิดตัว ราคาหุ้น COM7 ก็จะขยับขึ้นทุกๆ ครั้ง
ในปี 2559 แอปเปิ้ล เปิดตัว iPhone7 ในช่วงต้นเดือนกันยายน ปรากฏว่ามีการเข้ามาเก็งกำไรไล่ราคากันในช่วงก่อนการเปิดตัวค่อนข้างมาก
ราคาหุ้น COM7 ขยับขึ้นไประหว่าง 12.00-12.50 บาท
จากนั้นมีแรงขายออกมา เพราะนักลงทุน “ผิดหวัง” หรือไม่ประทับใจกับยอดขาย iPhone 7 เริ่มจากราคาหุ้นแอปเปิ้ลร่วงลงในตลาดหุ้นวอลล์สตรีท และลามมาถึงประเทศไทย
หลังจากนั้น ราคาหุ้น COM7 ค่อยทะยานขึ้น เมื่อมีข่าวเกี่ยวกับ Galaxy Note 7 ของค่าย Samsung มีปัญหา
และทำให้นักลงทุนหันกลับมาหา iPhone 7
มาในปี 2560 หุ้น COM7 มีความหลากหลายและชัดเจน ในช่องทางการขาย และการขายสินค้าแบรนด์ต่างๆ
COM7 พยายามเสริมจุดแข็ง และโอกาสให้กับตัวเอง
ณ วันนี้ ไม่ว่า 2 ค่ายมือถือยักษ์ใหญ่อย่างแอปเปิ้ล และซัมซุง จะส่งสินค้าเรือธง อย่าง iPHone  และ Galaxy Note 8 ออกมาต่อสู้กันอย่างไร
หุ้น COM 7 ก็ยังคงรับประโยชน์เต็มๆ
หรือหากลูกค้าที่ไม่สนใจสินค้าจาก 2 ค่ายนี้
COM7 ก็ยังมีสินค้าอย่าง ร้านมือถือ Oppo และหัวเว่ย แบรนด์ดังจากประเทศจีนด้วย
ไตรมาส 2/2560 หุ้น COM7 มีกำไรสุทธิ 126 ล้านบาท เพิ่มขึ้น 57% ดีกว่าที่นักวิเคราะห์ต่างคาดกันไว้
และส่งผลให้ช่วง 6 เดือนแรก มีกำไรสุทธิแล้ว 245 ล้านบาท เปลี่ยนแปลงกว่า (+)45%
เห็นบรรดานักวิเคราะห์ต่างคาดกันว่า ไตรมาส 3 นี้ กำไรของ COM7 มีแนวโน้มดีกว่าไตรมาส 2 และแนวโน้มไตรมาส 4 ก็จะดีกว่าไตรมาส 3
บทสรุปของกำไร COM7 ปีนี้ ก็คือ จะทำนิวไฮอีกแน่นอน
ราคาเป้าหมายเฉลี่ยของหุ้น COM7 อยู่ที่ 14.80 บาท
ระดับพี/อี อยู่ประมาณ 34 เท่า น่าจะยังพอรับได้ และยังไม่ถึง 40 เท่า จึงไม่น่ากังวลเรื่องแคชบาลานซ์
หรือหากติดแคชบาลานซ์จริงๆ นักลงทุนก็อาจไม่ค่อยสน เพราะหลายๆ คนกระเป๋าหนัก ใช้เงินสดเล่นอย่างเดียวก็มีเยอะๆ ไป
แค่เวลาหุ้นปรับขึ้นมามากๆ และหลายๆ วันติดต่อกัน
ก็ย่อมมีการขายทำกำไรกันออกมา
หาจังหวะกันดีๆ